Gwennerc'h ha Rozenn Ruz
Gwennerc'h ha Rozenn Ruz (Alamaneg: Schneeweißchen und Rosenrot) zo ur marvailh alaman. Ar stumm anavezetañ a voe dastumet gant ar Vreudeur Grimm (KHM 161). Ur stumm koshoc'h ha berroc'h titlet, "Ar c'horr dianaoudek", a voe skrivet gant Caroline Stahl (1776–1837). Ne anavezer stumm arall ebet dre gomz a-raok daoust ha ma'z eus bet dastumet meur a unan abaoe an embann kentañ e 1818. Ar marvailh a glot gant an doare 426 ("An div blac'h, an Arzh, hag ar C'horr") er roll savet gant Aarne-Thompson.

N'eus darempred ebet etre an istor-mañ hag ar marvailh "Gwennerc'h" a awenas tresadenn-vev Walt Disney, Snow White and the Seven Dwarfs e 1937. En alamaneg a vremañ eo anvet ar plac'h Schneewittchen ha n'eo ket Schneeweißchen evel er gontadenn "Gwennerc'h ha Rozenn Ruz". An istor-mañ en deus bihan a dra da welet gant egile war-bouez anv ar plac'h. Ennañ e vez graet anaoudegezh gant ur c'horr hepken.

Istor 
Gwennerc'h ha Rozenn-ruz zo div blac'h yaouank a zo o vevañ gant o mamm, un intañvez paour a zo o chom en ul lochenn er c'hoadoù. Abaf ha dilavar eo Gwennerc'h hag e kav gwell beviñ er gêr, lenn ha gober war-dro an ti. E-skoaz Rozenn-ruz zo didroell, leun a vuhez ha laouen ha gwell eo dezhi mont da vale e-maez an ti. Div blac'h vat zo anezhe ha karout a reont an eil eben hag o mamm o c'har kalz ivez. 

Un noz bennak e-kreiz ar goañv e stokjod ouzh an nor. Digoriñ an nor a reas Rozenn-Ruz ha sed amañ edo un arzh. Da gentañ e savas aon enni mes an arzh a lavaras dezhi nompas kaout aon. "Riou 'm eus hag emaon o klask ul lec'h bennak da dommaat ma c'horf," emezañ. Er leuskel a rejont da zont e-barzh hag azezañ dirak an oaled. Riñsañ a reas Gwennerc'h ha Rozenn-Ruz kuit an erc'h a oa warnañ, ha goude ur pennadig e teujont da vout plijet bras gantañ, hag an arzh a ziskuizhas en nozvez-pad en ur gousket e-tal an tan. A-c'houde-se e oa boazet an arzh da vale a-hed an deiz ha da zistroiñ bep noz da gêr Gwennerc'h ha Rozenn-Ruz da gousket, betek diwezh ar goañv.

Pa voe degouezhet an hañv e lavaras an arzh e oa dav dezhañ mont kuit e-pad ur pennad da ziwall un teñzor a-enep ur c'horr ganas. Ha diwezhatoc'h pa oa an div blac'h o vale er c'hoadoù e kejjont gant ur c'horr a oa dalc'het e varv en ur wezenn. Ar merc'hed a yeas d'er sikour hag en dieubas o troc'hañ e varv hogen dianaoudek e chomas ar c'horr ha huchal warno zoken abalamour d'e varv troc'het. Meur a wezh e adkavjont ar c'horr en ur par fall goude-se a bep gwezh e sikourjont anezhañ hep bout trugarekaet gwezh ebet.

Ur wezh c'hoazh e weljont ar c'horr mes en arvar bras e oa ar wezh-mañ rak an arzh a felle dezhañ e lazhañ. Ar c'horr a aspedas an arzh da vout truezus ha da zebriñ an div blac'h kentoc'h egetañ. E-lec'h asantiñ ouzh e c'houlenn, an arzh a lazhas anezhañ gant un taol-pav. Ha diouzhtu e teuas an arzh da vezañ ur priñs. Ar c'horr en devoa strobinellet anezhañ p'en doa laeret e vein prizius hag e droiñ en doa graet en un arzh. Ar strobinell a dorras goude marv ar c'horr. Gwennerc'h a zimezas gant ar priñs ha Rozenn-Ruz gant breur ar priñs.

Skeudennoù

Da welet ivez 
 Kontadennoù_Grimm
 Istor Eros ha Psyc'he
 La Belle et la Bête
 Graciosa ha Percinet
 Reter an heol ha kornôg al louar (Østenfor sol og vestenfor måne, ur marvailh eus Norvegia)

Daveoù 

Kontadennoù Grimm